Kontak 30 Augustus 2010 "Connoiseur of Beauty" - Lynnwood Gemeente
Gepubliseer deur Immanuel van tonder op 27 Julie 2010 om 22:30
'n "Connoisseur" is iemand wat 'n spesiale kennis en waardering van 'n voorwerp verwerf deur nougesette aandag te gee aan die voorwerp. Wanneer ons gefokusde aandag gee aan iets, sal die spel van lig, kleur en vorm in jou begin skep! Wanneer jy so omgaan met mense en dinge sal die Here daardeur skoonheid in jou skep.
In die verwondering van skoonheid kan mens jouself tegelyk verloor en vind! Soos om jou in 'n skildery, musiek of goeie film te verloor en dan weer opnuut te vind! Dit kan ook gebeur met jou kontak met mense. Wanneer jy met openheid die skoonheid soek sal jy meestal verras word deur die skoonheid van elke mens.
Hierdie skoonheid dra almal die vingermerke van die Skepper self. Elke moment van elke dag plant 'n saadjie in jou siel. As jy die sade van skoonheid in vrugbare grond laat val, kan dit ontspring, groei en blom!